CELEX: 32008D0323
Language: lv
Date: 2008-04-01 00:00:00
Title: 2008/323/EK: Komisijas Lēmums ( 2008. gada 1. aprīlis ), ar kuru izveido īpašu kontroles un inspekcijas programmu, kas saistīta ar zilo tunzivju krājumu atjaunošanu Atlantijas okeāna austrumu daļā un Vidusjūrā (izziņots ar dokumenta numuru K(2008) 1202)

22.4.2008   
            
            
               LV
            
            
               Eiropas Savienības Oficiālais Vēstnesis
            
            
               L 110/7
            
         
      KOMISIJAS LĒMUMS
   
   (2008. gada 1. aprīlis),
   ar kuru izveido īpašu kontroles un inspekcijas programmu, kas saistīta ar zilo tunzivju krājumu atjaunošanu Atlantijas okeāna austrumu daļā un Vidusjūrā
   (izziņots ar dokumenta numuru K(2008) 1202)
   (2008/323/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 1993. gada 12. oktobra Regulu (EEK) Nr. 2847/93, ar kuru izveido kontroles sistēmu, kas piemērojama kopējai zivsaimniecības politikai (1), un jo īpaši tās 34.c panta 1. punktu,
   tā kā:
   
               (1)
            
            
               Ar Padomes Regulu (EK) Nr. 1559/2007 (2), ievērojot Starptautiskās Atlantijas tunzivju saglabāšanas komisijas (ICCAT) saistošo ieteikumu, izveido daudzgadu plānu zilo tunzivju krājumu atjaunošanai Atlantijas okeāna austrumu daļā un Vidusjūrā.
            
         
               (2)
            
            
               Lai daudzgadu atjaunošanas plāna īstenošana noritētu sekmīgi, jāizveido īpaša kontroles un inspekcijas programma, kurā piedalās Francija, Portugāle, Spānija, Itālija, Malta, Kipra un Grieķija un kuras mērķis ir garantēt pienācīgu to saglabāšanas un kontroles pasākumu īstenošanas līmeni, kurus piemēro ar zilo tunzivju krājumu atjaunošanu saistītajām zvejas darbībām.
            
         
               (3)
            
            
               Šī īpašā kontroles un inspekcijas programma jāizveido laikposmam no 2008. gada 1. aprīļa līdz 31. decembrim. Rezultāti, kas gūti, piemērojot īpašo kontroles un inspekcijas programmu, sadarbībā ar attiecīgajām dalībvalstīm ir regulāri jāizvērtē.
            
         
               (4)
            
            
               Lai nodrošinātu zilo tunzivju zvejas kontroles un inspicēšanas saskanību Kopienas mērogā, ir lietderīgi izstrādāt kopīgus noteikumus par kontroles un inspicēšanas darbībām, kuru veicējas ir attiecīgo dalībvalstu kompetentās iestādes, un šīm dalībvalstīm pieņemt nacionālās kontroles programmas, lai panāktu atbilstību minētajiem kopīgajiem noteikumiem. Tādēļ jānosaka kontroles un inspicēšanas darbību intensitātes standarti, kā arī kontroles un inspicēšanas prioritātes un procedūras.
            
         
               (5)
            
            
               Lai nodrošinātu pēcpārkāpuma pasākumu veikšanu, kā paredzēts 25. pantā Padomes 2002. gada 20. decembra Regulā (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku (3), jāizveido sistēma, saskaņā ar kuru visas attiecīgās iestādes varēs lūgt viena otrai palīdzību un apmainīties ar attiecīgu informāciju atbilstīgi Regulas (EEK) Nr. 2847/93 34.a un 34.b pantam un Regulas (EK) Nr. 2371/2002 28. pantam.
            
         
               (6)
            
            
               Kopīgas inspicēšanas un uzraudzības darbības jāveic saskaņā ar resursu kopīgās izmantošanas plāniem, kurus sagatavojusi ar Padomes Regulu (EK) Nr. 768/2005 (4) izveidotā Kopienas Zivsaimniecības kontroles aģentūra.
            
         
               (7)
            
            
               Šajā lēmumā paredzētie pasākumi ir saskaņoti ar attiecīgajām dalībvalstīm.
            
         
               (8)
            
            
               Šajā lēmumā paredzētie pasākumi ir saskaņā ar Zvejniecības un akvakultūras komitejas atzinumu,
            
         IR PIEŅĒMUSI ŠO LĒMUMU.
   1. pants
   Priekšmets
   Ar šo lēmumu izveido īpašu kontroles un inspekcijas programmu, lai saskaņoti ieviestu ar Regulu (EK) Nr. 1559/2007 izveidoto daudzgadu plānu zilo tunzivju krājumu atjaunošanai Atlantijas okeāna austrumu daļā un Vidusjūrā.
   2. pants
   Darbības joma
   1.   Īpašā kontroles un inspekcijas programma aptver šādas darbības:
   
               a)
            
            
               visas zvejas darbības, ko veic ar zilo tunzivju zvejas kuģiem un murdiem Atlantijas okeāna austrumu daļā un Vidusjūrā;
            
         
               b)
            
            
               Atlantijas okeāna austrumu daļā un Vidusjūrā nozvejotu zilo tunzivju izkraušana, pārvietošana un pārkraušana citā kuģī;
            
         
               c)
            
            
               visas saistītās darbības zivaudzētavās un uzņēmumos, kas nodarbojas ar zilo tunzivju turēšanu sprostos vai apstrādi un/vai ar zilo tunzivju produktu tirdzniecību, tostarp ievešana, izvešana un atkalizvešana, transportēšana un uzglabāšana;
            
         
               d)
            
            
               Regulas (EK) Nr. 1559/2007 4. pantā minēto gada zvejas plānu īstenošana;
            
         
               e)
            
            
               Regulas (EK) Nr. 1559/2007 6. pantā noteiktais lidmašīnu un helikopteru izmantošanas aizliegums;
            
         
               f)
            
            
               Regulas (EK) Nr. 1559/2007 10. un 11. pantā minētā atpūtas zveja un sporta zveja;
            
         
               g)
            
            
               Regulas (EK) Nr. 1559/2007 24. pantā minētās ICCAT kopīgo starptautisko inspekciju shēmas īstenošana.
            
         2.   Īpašo kontroles un inspekcijas programmu piemēro no 2008. gada 1. aprīļa līdz 31. decembrim.
   3. pants
   Nacionālās kontroles programmas
   1.   Attiecībā uz 2. pantā minētajām darbībām Francija, Portugāle, Spānija, Itālija, Malta, Kipra un Grieķija izveido nacionālas kontroles programmas, ievērojot I pielikumā paredzētos kopējos noteikumus.
   2.   Šā panta 1. punktā minētās dalībvalstis līdz 2008. gada 1. aprīlim iesniedz Komisijai nacionālās kontroles programmas tekstu un gada īstenošanas grafiku.
   3.   Nacionālajā kontroles programmā ietver visus II pielikumā minētos datus. Gada īstenošanas grafikā iekļauj sīkas ziņas par atvēlētajiem cilvēkresursiem un materiālo bāzi, kā arī par to izmantošanas apgabaliem.
   4. pants
   Dalībvalstu sadarbība
   Visas dalībvalstis sadarbojas ar 3. panta 1. punktā minētajām dalībvalstīm īpašās kontroles un inspekcijas programmas īstenošanā.
   5. pants
   Komisijas veiktās inspekcijas
   1.   Saskaņā ar Padomes Regulas (EK) Nr. 2371/2002 27. pantu Komisijas inspektori var veikt inspekcijas bez attiecīgo dalībvalstu inspektoru palīdzības.
   2.   Attiecīgās dalībvalsts kompetentā iestāde nodrošina Komisijas inspektoriem palīdzību, kas vajadzīga, lai veiktu 1. punktā paredzētās inspekcijas.
   3.   Komisijas inspektori konstatētos faktus pārbauda kopā ar attiecīgās dalībvalsts inspektoriem. Tādēļ pēc katras inspicēšanas reizes viņi tiekas ar attiecīgās dalībvalsts kompetentās iestādes amatpersonām, lai informētu tās par konstatētajiem faktiem.
   6. pants
   Kopīgas inspicēšanas un uzraudzības darbības
   1.   Šā lēmuma 3. panta 1. punktā minētās dalībvalstis veic kopīgas inspicēšanas un uzraudzības darbības.
   2.   Tālab attiecīgās dalībvalstis:
   
               a)
            
            
               nodrošina to, ka citu attiecīgo dalībvalstu inspektorus uzaicina piedalīties kopīgajās inspicēšanas un uzraudzības darbībās;
            
         
               b)
            
            
               nosaka kopējas operatīvās procedūras, ko piemēro uzraudzības kuģiem.
            
         3.   Kopīgajās inspicēšanas un uzraudzības darbībās var piedalīties Komisijas inspektori.
   7. pants
   Pārkāpumi
   1.   Dalībvalstis, kuru inspektori, inspicējot 2. pantā minētās darbības, konstatē pārkāpumus, paziņo inspekcijas datumu un sniedz ziņas par pārkāpumu:
   
               a)
            
            
               attiecīgajai karoga dalībvalstij un/vai ICCAT Līgumslēdzējai pusei un, vajadzības gadījumā,
            
         
               b)
            
            
               dalībvalstij, kurā uzņēmējdarbību veic zivaudzētava vai uzņēmums, kas nodarbojas ar zilo tunzivju produktu apstrādi un/vai tirdzniecību.
            
         2.   Ja dalībvalsts, kuras inspektori konstatējuši pārkāpumu, neveic turpmāku darbību, lai saņemtu un izvērtētu pierādījumus par pārkāpumu, tūlīt atbilstoši rīkojas saskaņā ar 1. punktu informētās dalībvalstis. Tās veic visu turpmāko izmeklēšanu, kas vajadzīga saistībā ar pēcpārkāpuma pasākumiem.
   3.   Dalībvalstis sadarbojas, lai nodrošinātu, ka tad, ja saskaņā ar Regulas (EEK) Nr. 2847/93 31. panta 4. punktu pārkāpuma izmeklēšanu nodod tālāk reģistrācijas dalībvalstij, vienmēr tiek garantēts inspektoru sniegto pārkāpuma pierādījumu drošums un pastāvība.
   8. pants
   Informēšana
   1.   Dalībvalstis, kas minētas 3. panta 1. punktā, līdz kārtējā mēneša beigām sniedz Komisijai šādas ziņas par minēto mēnesi:
   
               a)
            
            
               veiktās inspicēšanas un kontroles darbības;
            
         
               b)
            
            
               visi konstatētie pārkāpumi, par katru pārkāpuma gadījumu norādot
               
                           i)
                        
                        
                           konkrēto zvejas kuģi (kuģa vārds, karoga valsts un ārējais identifikācijas kods), tunzivju murdu, zivaudzētavu vai uzņēmumu, kas nodarbojas ar zilo tunzivju produktu apstrādi un/vai tirdzniecību;
                        
                     
                           ii)
                        
                        
                           inspekcijas veikšanas datumu, laiku un vietu;
                        
                     
                           iii)
                        
                        
                           pārkāpuma raksturu;
                        
                     
         
               c)
            
            
               pašreizējais stāvoklis attiecībā uz turpmākajām darbībām pēc konstatētajiem pārkāpumiem;
            
         
               d)
            
            
               attiecīgie dalībvalstu darbības koordinēšanas un sadarbības pasākumi.
            
         2.   Pārkāpumu norāda katrā nākamajā ziņojumā tik ilgi, līdz ir pabeigtas visas vajadzīgās darbības saskaņā ar attiecīgās dalībvalsts tiesību aktiem. Katrā nākamajā ziņojumā:
   
               a)
            
            
               norāda lietas pašreizējo statusu (piemēram, izskatīšanā, iesniegta apelācijas sūdzība, turpinās izmeklēšana);
            
         
               b)
            
            
               konkrēti apraksta piemērotās sankcijas (piemēram, naudassoda apmērs, konfiscētās nozvejas un/vai zvejas rīku vērtība, rakstisks brīdinājums).
            
         3.   Ja nav veiktas nekādas darbības, ziņojumā jāiekļauj attiecīgs paskaidrojums.
   9. pants
   Novērtēšana
   Reizi divos mēnešos Komisija sasauc Zvejniecības un akvakultūras komitejas sanāksmi, lai novērtētu īpašās kontroles un inspekcijas programmas prasību ievērošanu un rezultātus.
   10. pants
   Adresāti
   Šis lēmums ir adresēts dalībvalstīm.
   
      Briselē, 2008. gada 1. aprīlī
      
         
            Komisijas vārdā —
         
            Komisijas loceklis
         
         Joe BORG
         
      
   
   
      (1)  OV L 261, 20.10.1993., 1. lpp. Regulā jaunākie grozījumi izdarīti ar Regulu (EK) Nr. 1098/2007 (OV L 248, 22.9.2007., 1. lpp.).
   
      (2)  OV L 340, 22.12.2007., 8. lpp.
   
      (3)  OV L 358, 31.12.2002., 59. lpp. Regulā grozījumi izdarīti ar Regulu (EK) Nr. 865/2007 (OV L 192, 24.7.2007., 1. lpp.).
   
      (4)  OV L 128, 21.5.2005., 1. lpp.
   
      I PIELIKUMS
      Kopīgi noteikumi 3. panta 1. punktā minēto nacionālo kontroles programmu izstrādei
      Mērķi
      
                  1.
               
               
                  Nacionālo kontroles programmu vispārīgais mērķis ir pārliecināties, vai tiek ievērotas piemērojamo tiesību aktu prasības šādās jomās:
                  
                              a)
                           
                           
                              kvantitatīvie nozvejas apjoma ierobežojumi un ar tiem saistītie konkrētie nosacījumi, arī kvotu apguves uzraudzība;
                           
                        
                              b)
                           
                           
                              Padomes Regulā (EK) Nr. 1559/2007 minētie gada zvejas plāni;
                           
                        
                              c)
                           
                           
                              visi dokumenti, kas vajadzīgi saskaņā ar tiesību aktiem, kurus piemēro zilajām tunzivīm, arī reģistrētās informācijas ticamības pārbaudīšana;
                           
                        
                              d)
                           
                           
                              Padomes Regulā (EK) Nr. 1559/2007 paredzētie konkrētie zilo tunzivju zvejas tehniskie pasākumi un nosacījumi, jo īpaši minimālā izmēra noteikumu un saistīto nosacījumu piemērošana.
                           
                        
            
                  2.
               
               
                  Nacionālo kontroles programmu konkrētais mērķis ir panākt, lai tiktu saskanīgi piemērots viss to noteikumu kopums, kas paredzēti ar Regulu (EK) Nr. 1559/2007 izveidotajā zilo tunzivju krājumu atjaunošanas plānā.
               
            Stratēģija
      Nacionālajās kontroles programmās galveno uzmanību pievērš tādas zvejas un visu ar to saistīto darbību kontrolei un inspekcijai, kuru veic ar zvejas kuģiem, murdiem, zivaudzētavās un uzņēmumos, kas nodarbojas ar zilo tunzivju produktu apstrādi un/vai tirdzniecību.
      Zilo tunzivju transportēšanas un tirdzniecības inspicēšanu izmanto kā papildu kontrolpārbaudes mehānismu, lai pārbaudītu kontroles un inspicēšanas efektivitāti.
      1.1.   Prioritātes
      Zvejas rīku kategorijas grupē dažādos prioritārajos līmeņos saskaņā ar gada zvejas plāna noteikumiem. Lai varētu to izdarīt, katra dalībvalsts nosaka konkrētas prioritātes.
      1.2.   Mērķstandarti
      Līdz 2008. gada 1. aprīlim dalībvalstis izveido inspekciju grafikus, ievērojot šādus inspicēšanas un kontroles standartus.
      
                  Inspicēšanas veids vai objekts
               
               
                  Standarts
               
            
                  Inspekcija jūrā
               
               
                  Elastīgs standarts, kas nosakāms pēc zvejas darbības sīkas analīzes katrā apgabalā. Jūrai noteiktajos standartos norāda patrulēšanas dienu skaitu jūrā zilo tunzivju krājumu atjaunošanas zonā un paredz iespēju iekļaut atsevišķu standartu attiecībā uz patrulēšanas dienām konkrētos apgabalos.
               
            
                  Izkrāvumi
               
               
                  Kontrolē visus kuģus, kas ienāk apstiprinātā ostā, lai tajā izkrautu zilās tunzivis.
                  Neapstiprinātās ostās veic izlases veida pārbaudes.
               
            
                  Pārkrāvumi citā kuģī
               
               
                  Kontrolē visus saņēmējkuģus un nozvejotājkuģus, kas ienāk apstiprinātā ostā, lai tajā veiktu zilo tunzivju pārkraušanu citā kuģī.
                  Neapstiprinātās ostās veic izlases veida pārbaudes.
               
            
                  Ievietošana sprostā (arī zivju ieguve)
               
               
                  Kontrolē visas sprostā ievietošanas un zivju ieguves darbības.
               
            
                  Tirdzniecība
               
               
                  Kontrolē 10 % no pārdošanai piedāvātajiem zilās tunzivs produktu daudzumiem.
               
            
                  Uzraudzība no gaisa
               
               
                  Elastīgs standarts, kas nosakāms pēc zvejas darbības sīkas analīzes katrā apgabalā un ņemot vērā dalībvalsts rīcībā esošos resursus.
               
            
                  Sporta un atpūtas zveja
               
               
                  Kontrolē daudzumus, kas atbilst 20 % no valstij iedalītās kvotas.
               
            Inspekcijas uzdevumi
      1.3.   Vispārīgie inspekcijas uzdevumi
      Par katru kontroles un inspicēšanas reizi sagatavo inspekcijas ziņojumu, kurā norāda informāciju, kas minēta šim pielikumam pievienotajā paraugā. Jebkurā gadījumā inspektori pārbauda un ziņojumā iekļauj šādu informāciju:
      
                  a)
               
               
                  sīkas ziņas par atbildīgajām personām, kā arī par inspicējamajās darbībās iesaistītajiem kuģiem, zivaudzētavu personālu u. c.;
               
            
                  b)
               
               
                  ziņas par attiecīgajām pilnvarām, licencēm un īpašajām zvejas atļaujām;
               
            
                  c)
               
               
                  attiecīgā dokumentācija no kuģa, piemēram, zvejas žurnāli, pārvietošanas un citā kuģī pārkraušanas deklarācijas, T2M dokumenti, ICCAT statistikas un nozvejas datu dokumenti un citi kontroles un inspekcijas gaitā pārbaudītie dokumenti;
               
            
                  d)
               
               
                  detalizēti vērojumi par nozvejoto, murdos notverto, pārvietoto, citā kuģī pārkrauto, izkrauto, transportēto, audzēto, apstrādāto vai pārdoto zilo tunzivju izmēru saistībā ar atjaunošanas plāna noteikumu ievērošanu.
               
            Inspekcijas ziņojumos iekļauj informāciju par visiem attiecīgajiem faktu konstatējumiem, kas izdarīti, veicot inspekciju jūrā, no gaisa, inspicējot ostas, tunzivju murdus, zivaudzētavas vai jebkādus citus iesaistītos uzņēmumus.
      Konstatētos faktus salīdzina ar inspektoriem pieejamo informāciju, ko sniegušas citas kompetentās iestādes, tostarp ar kuģu satelītuzraudzības sistēmas (VMS) informāciju, un atļauju saņēmušo kuģu sarakstiem.
      1.4.   No gaisa veicamās inspekcijas uzdevumi
      Inspektori paziņo kontrolpārbaudēm vajadzīgos uzraudzības datus un jo īpaši salīdzina pamanīto zvejas kuģu atrašanās vietu un vārdu ar VMS datiem un atļauju saņēmušo kuģu sarakstiem.
      Inspektori novēro NNN zvejas darbības un ziņo par tām, kā arī par lidmašīnu vai helikopteru izmantošanu zivju meklēšanai.
      Īpašu uzmanību velta zvejai slēgtajiem apgabaliem un to flotu darbībai, uz kurām attiecas izņēmumi.
      1.5.   Jūrā veicamās inspekcijas uzdevumi
      Ja uz nozvejotājkuģa tiek uzceltas nedzīvas zivis vai ja tādas atrodas uz apstrādes kuģa vai uz transportkuģa, inspektori vienmēr pārbauda uz kuģa paturēto zivju daudzumus un salīdzina tos ar attiecīgajā kuģa dokumentācijā reģistrētajiem daudzumiem.
      Ja dzīvas zivis no nozvejotājkuģa tiek pārvietotas transportējošajā velkonī vai no transportējošā velkoņa – zivaudzētavas iekārtās, inspektoriem jāmēģina noskaidrot, kādus līdzekļus iesaistītās personas ir izmantojušas, lai novērtētu pārvietoto dzīvo zilo tunzivju daudzumus. Ja ir pieejams videomateriāls, inspektoriem tas jānoskatās un jāpārbauda, kādi daudzumi ir pārvietoti saskaņā ar videomateriālā redzamo.
      Inspektori sistemātiski pārliecinās,
      
                  —
               
               
                  ka zvejas kuģiem ir atļauts veikt zvejas darbības (atļauju saņēmušo zvejas kuģu reģistrs, zvejai slēgtās sezonas, jūrā notiekoša pārkraušana citā kuģī),
               
            
                  —
               
               
                  ka zvejas kuģi ir aprīkoti ar kuģu satelītuzraudzības sistēmu (VMS) un ka tā ir darba kārtībā,
               
            
                  —
               
               
                  (nozvejotājkuģiem) ka attiecīgā informācija ir pienācīgi reģistrēta zvejas žurnālā,
               
            
                  —
               
               
                  (zvejas kuģiem, kas piedalās zilo tunzivju pārvietošanā, transportēšanā un apstrādē) ka attiecīgie dokumenti atrodas uz kuģa un ir pienācīgi aizpildīti,
               
            
                  —
               
               
                  (kopīgu zvejas darbību gadījumā) ka zvejas darbības laikā uz kuģa atrodas novērotājs,
               
            
                  —
               
               
                  kādi ir uz kuģa esošo zilo tunzivju faktiskie daudzumi un apstrādes veids,
               
            
                  —
               
               
                  kāds ir uz kuģa esošo zilās tunzivs nozveju sastāvs zivju izmēra ziņā (noteikumi par piezveju un minimālo izmēru),
               
            
                  —
               
               
                  kādi zvejas rīki atrodas uz kuģa.
               
            Inspektori novēro NNN zvejas darbības un ziņo par tām, kā arī par lidmašīnu vai helikopteru izmantošanu zivju meklēšanai.
      1.6.   Izkraušanas vietā veicamās inspekcijas uzdevumi
      Inspektori sistemātiski pārliecinās,
      
                  —
               
               
                  ka zvejas kuģiem ir atļauts veikt zvejas darbības (atļauju saņēmušo zvejas kuģu reģistrs, zvejai slēgtās sezonas),
               
            
                  —
               
               
                  ka ir ticis nosūtīts iepriekšējs paziņojums par kuģa ierašanos, lai veiktu izkraušanu, un ka tajā norādītā informācija par nozveju, kas atrodas uz kuģa, ir pareiza,
               
            
                  —
               
               
                  ka zvejas kuģi ir aprīkoti ar kuģu satelītuzraudzības sistēmu (VMS) un ka tā ir darba kārtībā,
               
            
                  —
               
               
                  (nozvejotājkuģiem) ka attiecīgā informācija ir pienācīgi reģistrēta zvejas žurnālā,
               
            
                  —
               
               
                  (zvejas kuģiem, kas piedalās zilo tunzivju transportēšanā un apstrādē) ka vajadzīgie dokumenti atrodas uz kuģa un ir pienācīgi aizpildīti, arī attiecīgie T2M dokumenti un ICCAT statistikas un nozvejas datu dokumenti,
               
            
                  —
               
               
                  kādi ir uz kuģa esošo zilo tunzivju faktiskie daudzumi un apstrādes veids,
               
            
                  —
               
               
                  kāds ir uz kuģa esošo zilās tunzivs nozveju sastāvs zivju izmēra ziņā (noteikumi par piezveju un minimālo izmēru),
               
            
                  —
               
               
                  kādi zvejas rīki atrodas uz kuģa,
               
            
                  —
               
               
                  (apstrādātu produktu izkraušanas gadījumā) vai, aprēķinot apstrādāto zilo tunzivju svaram atbilstošo neapstrādāto zivju svaru, ir izmantoti ICCAT pieņemtie pārrēķina koeficienti,
               
            
                  —
               
               
                  vai zilās tunzivis, kuras no Atlantijas okeāna austrumu daļā zvejojušiem kuģiem tiek mazumtirdzniecībā piedāvātas galapatērētājam, ir pareizi marķētas vai iezīmētas,
               
            
                  —
               
               
                  ka zilajām tunzivīm, kuras izkrautas no Atlantijas okeāna austrumu daļā zvejojušām laivām zvejai ar ēsmu, astes ir pareizi marķētas.
               
            1.7.   Ar pārkraušanu citā kuģī saistītās inspekcijas uzdevumi
      Inspektori sistemātiski pārliecinās,
      
                  —
               
               
                  ka zvejas kuģiem ir atļauts veikt zvejas darbības (atļauju saņēmušo zvejas kuģu reģistrs),
               
            
                  —
               
               
                  (ja pārkraušana citā kuģī norisinās ostā) ka ir ticis nosūtīts iepriekšējs paziņojums par kuģa ierašanos ostā un ka tajā norādītā informācija par plānoto pārkraušanu citā kuģī ir pareiza,
               
            
                  —
               
               
                  ka nozvejotājkuģi, kuri gūto nozveju vēlas pārkraut citā kuģī, ir saņēmuši iepriekšēju atļauju no savas karoga valsts,
               
            
                  —
               
               
                  ka daudzumi, par kuru pārkraušanu citā kuģī ir iepriekš paziņots, atbilst faktiskajiem daudzumiem,
               
            
                  —
               
               
                  ka vajadzīgie dokumenti atrodas uz kuģa un ir pienācīgi aizpildīti, arī deklarācija par pārkraušanu citā kuģī un attiecīgie T2M dokumenti un ICCAT statistikas un nozvejas datu dokumenti,
               
            
                  —
               
               
                  (apstrādātu produktu gadījumā) vai, aprēķinot apstrādāto zilo tunzivju svaram atbilstošo neapstrādāto zivju svaru, ir izmantoti ICCAT pieņemtie pārrēķina koeficienti,
               
            
                  —
               
               
                  (ja pārkraušana citā kuģī norisinās jūrā) ka pārkraušanas laikā uz kuģa atrodas novērotājs.
               
            1.8.   Ar zivaudzētavām saistītās inspekcijas uzdevumi
      Inspektori sistemātiski pārliecinās,
      
                  —
               
               
                  ka vajadzīgie dokumenti ir sagatavoti un pienācīgi aizpildīti (deklarācijas par ievietošanu sprostā un ieguvi no sprosta),
               
            
                  —
               
               
                  ka visu laiku, kamēr norisinās zilo tunzivju pārvietošana un ieguve no sprosta, ir nodrošināta novērotāja klātbūtne un ka novērotājs apstiprina deklarācijas par ievietošanu sprostā.
               
            1.9.   Ar transportēšanu un tirdzniecību saistītās inspekcijas uzdevumi
      Inspektori sistemātiski pārliecinās,
      
                  —
               
               
                  (attiecībā uz transportu) ka attiecīgie transportēšanas pavaddokumenti ir kārtībā, un salīdzina tos ar faktiski transportētajiem daudzumiem,
               
            
                  —
               
               
                  (attiecībā uz tirdzniecību) ka vajadzīgie dokumenti ir sagatavoti un pienācīgi aizpildīti, arī attiecīgie T2M dokumenti un ICCAT statistikas un nozvejas datu dokumenti.
               
            
         
   
   
      II PIELIKUMS
      Lēmuma 3. panta 2. punktā minēto nacionālo kontroles programmu saturs
      Nacionālajās kontroles programmās citstarp iekļauj šādus datus.
      Kontroles līdzekļi
      
                  —
               
               
                  
                     Cilvēkresursi
                  
                  Krastā un jūrā strādājošo inspektoru skaits, kā arī laikposmi un apgabali, kuros viņus iespējams izvietot.
               
            
                  —
               
               
                  
                     Tehniskie līdzekļi
                  
                  Patruļkuģu un lidaparātu skaits, kā arī laikposmi un apgabali, kuros tos iespējams izmantot.
               
            
                  —
               
               
                  
                     Finanšu līdzekļi
                  
                  Cilvēkresursu izvietošanai un patruļkuģu un lidaparātu izmantošanai iedalītie budžeta līdzekļi.
               
            Ostu apstiprināšana
      Apstiprināto ostu saraksts atbilstīgi Padomes Regulai (EK) Nr. 1559/2007 un visiem turpmāk pieņemtajiem tiesību aktiem, kas saistīti ar atjaunošanas plānu.
      Gada zvejas plāni
      Sīkas ziņas par spēkā esošo kvotu sadales sistēmu un zvejas plāna izpildes uzraudzības un kontroles sistēmu.
      Inspekcijas protokoli
      Sīki izstrādāti protokoli par visām inspekcijas darbībām.
      Vadlīnijas
      Skaidrojošas vadlīnijas inspektoriem, ražotāju organizācijām un zvejniekiem.
      Informācijas apmaiņas protokoli
      Protokoli informācijas apmaiņai ar kompetentajām iestādēm, kuras citu dalībvalstu uzdevumā atbild par zilo tunzivju īpašo kontroles un inspekcijas programmu.